Drie vas wat glo veiligheidswagte beroofDrie mans is Dinsdagaand in die Oos-Kaap in hegtenis geneem nadat hulle glo twee sekuriteitsbeamptes van hul selfone en dienswapens beroof het. Lt. Nkosikho Mzuku, ŉ polisiewoordvoerder, het Woensdag gesê polisiebeamptes, wat roetinepatrollie in Mdantsane gedoen het, het kort ná die voorval die verdagtes in hegtenis geneem. Hulle het die sekuriteitsbeamptes se 9mm-vuurwapens en selfone verhaal. “Die polisie het die verdagtes ontwapen en ook beslag gelê op ‘n rewolwer en ‘n speelgoedgeweer,” het Mzuku gesê. Die verdagtres word aangekla van gewapende roof en die besit van ŉ ongelisensieerde vuurwapen. Hulle moet binnekort in die Mdantsane-landdroshof verskyn.